Vier N1-ysterpenboewe in die hof‘n Sak vol ysterpenne is in die verdagtes se besit gevind (Foto: Heritage Protection Group, Facebook) Vier verdagtes wat glo ysterpenne op paaie in Limpopo geplaas het – met die doel om mense te beroof – het Vrydag in die landdroshof in Mokopane verskyn. Paul Mudzinga (47), Brighton Becelit Chauke (51), Tshepiso Relela (32) en Percy Chauke (32) staan tereg op twee aanklagte van roof met verswarende omstandighede, drie aanklagte van die oortreding van die Immigrasiewet en ook aanklagte van die onwettige besit van vuurwapens en ammunisie. Die verdagtes het glo ysterpenne op die N1 tussen Polokwane en die Kranskop-tolplaza buitekant Modimolle en die R101 geplaas om motoriste sodoende in ŉ lokval te lei en te beroof. ŉ Paar voorvalle is in Augustus op hierdie paaie aangemeld waarin motoriste se bande deur dié ysterpenne gesny is. Die motoriste was verplig om stil te hou en hul bande te vervang en is dan beroof. Die verdagtes het ook horlosies en selfone in hul besit gehad (Foto: Heritage Protection Group, Facebook) Volgens Mashudu Malabi Dzhangi, woordvoerder van die Nasionale Vervolgingsgesag (NVG) in Limpopo, is die vier verdagtes in die besit van ŉ sak vol ysterpenne gevind. Hulle het ook ŉ polisiedienspistool, 27 rondes ammunisie, selfone, bankkaarte en horlosies in hul besit gehad. Volgens die Heritage Protection Group (HPG) het boere verlede week die vier verdagtes by ’n berg digby die Sebetiela-tolplaza gewaar. Dit het gelyk asof hulle wegkruip. HPG en die polisie in Mokopane is na die toneel onbied. By hul aankoms daar het die verdagtes probeer vlug. Mudzinga en Brighton Chauke is egter betyds voorgekeer en summier in hegtenis geneem. “Nog verdagtes wat met verskeie gevalle van hierdie soort rooftogte verbind kan word, is later in Gauteng vasgetrek,” sê HPG in ŉ verklaring. Relela en Percy Chauke is later in Gauteng in hegtenis geneem. Die verdagtes sal na verwagting weer op 1 Oktober in die hof verskyn wanneer hulle dan formeel om borgtog sal aansoek doen.